Pyrus i Alletiders Eventyr

Pyrus i Alletiders Eventyr er en dansk julekalender fra 2000, som er instrueret af Martin Miehe-Renard og produceret af Nordisk Film for TV 2. Julekalenderen blev vist på TV 2 for første gang i december 2000 og er siden blevet genudsendt på samme kanal i 2010, 2019 og 2022. Serien består af 24 afsnit á 25 minutters varighed, og medvirkende i serien er Jan Linnebjerg, Paul Hüttel, Christiane Bjørg Nielsen, Jesper Klein, Jeanne Boel, Søren Østergaard, Niccié Jølst og Nicolé Jølst. Julekalenderen følger nisserne Pyrus, Gyldengrød og Kandis, rigsarkivaren Bertramsen og hans sekretær Josefine, og tvillingerne Mille og Molly på deres rejse ind i danske og udenlandske eventyr efter Pyrus har rodet en masse eventyr sammen.

Julekalenderen er den fjerde og sidste i Pyrus-franchisen, og den efterfølger Alletiders jul (1994), Alletiders nisse (1995) og Alletiders julemand (1997). Spillefilmen Pyrus på pletten udkom den 24. november 2000.

Medvirkende 

 Jan Linnebjerg – Pyrus
 Paul Hüttel – Gyldengrød
 Christiane Bjørg Nielsen – Kandis
 Jesper Klein – Birger Bertramsen
 Jeanne Boel – Josefine Brahe
 Nicolé Jølst – Mille
 Niccié Jølst – Molly

 Søren Østergaard – Leif-Jørgen Krusø
 Stig Hoffmeyer - H.C. Andersen
 Niels Ellegaard - Giambattista Basile
 Claes Bang - Udyret
 Mille Lehfeldt - Prinsessen på ærten
 Tom McEwan - Giovanni
 Lars Herlow - Gumme

Handling 

Rigsarkivar Birger Bertramsen har fået en ny stor og vigtig opgave fra Kongehuset, som er at samle alle de mest kendte folkeeventyr i en bog, som skal være en julegave til Kongehusets nyfødte prins. Bertramsen får brug for al den hjælp han kan få af sin datter og sekretær, Josefine, men hun har desværre lovet at passe sin mands, politikommisær Krusø, niecer; tvillingerne Mille og Molly i hele december-måned. Pyrus og Kandis tilbyder derfor at træde til, og holde øje med pigerne, mens Gyldengrød, Bertramsen og Josefine går i gang med opgaven.

De to ungnisser Pyrus og Kandis har endelig fået deres egne tryllebøger af Gyldengrød, ligesom at de af Nisseversitet har fået et par 3. grads-briller i decembergave, som når man tager brillerne på, når man er inde i en bog, bliver bogen ‘mere levende’. Kandis og Mille sætter sig til at lave julepynt, mens Pyrus og Molly går en tur i arkivet. For at imponere Molly med sin evner, tryller Pyrus sig selv og Molly ind i en af de mange eventyrbøger, men da Mille og Molly er tvillinger, følger Mille med og Pyrus mister snart begge pigerne af syne. Pyrus går i panik og for at nå hurtigere ned til Kandis efter hjælp, tryller han sig selv ud af eventyrbogen og tryller alle eventyrbøgerne sammen til én stor bog - problemet er dog at alle eventyrerne nu er blandet sammen.

Pyrus, Kandis, Gyldengrød, Bertramsen og Josefine må nu skynde sig at finde tvillingerne uden at Krusø opdager at de er væk, og samtidig få sat alle eventyrerne i orden igen, så gaven til den lille prins bliver klar i tide til juleaften. Undervejs i julekalenderen møder nisserne bl.a. den italienske eventyrsamler Giambattista Basile, Brødrene Grimm og Danmarks mest kendte eventyrforfatter, H.C. Andersen, ligesom at de oplever eventyr som De tolv dansende prinsesser, Skønheden og udyret, En fjer bliver til fem høns, Hans og Grete, Den lille Rødhætte, Kejserens nye klæder, Prinsessen på ærten og Nattergalen.

Gruppen får endelig ryddet op i alle eventyrerne og klargjort gaven til den lille prins, men ved en fejltagelse får Pyrus kastet en forkert trylleformular, som får den færdige bog ud i 24 små bøger, som nu er blandet sammen igen. Heldigvis dukker den gode fe op, og hun hjælper Pyrus med at få eventyrerne tilbage i deres rigtige form.

Gyldengrød fortæller herefter Kandis og Pyrus, at han vil trække sig fra sit arbejde som rigsnisse og at han overlader Rigsarkivet til dem nu.

Afsnit

Produktion 

En del af de udendørs optagelser blev gjort på Middelaldercentret ved Nykøbing Falster, der bl.a. brugte ridderturneringen og dele af byen til optagelserne af serien. Ligeledes blev herregården Selsø i Hornsherred benyttet til visse scener. Det lille legehus på det historiske landsted Sophienholm blev brugt til optagelserne af afsnittet om Rødhætte.

3D-element 
Med den trykte julekalender til serien fulgte et par 3D-briller, som seerne kunne bruge til de ca. tre minutter i hvert afsnit, hvor serien blev vist i 3D, som oftest var når karakterne befandt sig inde i eventyrbøgerne. Som en af de første danske tv-produktioner til at inkorporere 3D, blev de udvalgte scener optaget med en primitiv form for 3D-teknik, hvor scenen blev optaget med blot ét kamera, der hele tiden flyttede sig for at optage motiverne fra forskellige vinkler i modsætning til ægte steroskopi, hvor samme scene optages med to forskellige kameraer; et venstre-kamera til venstre øjes billede og et højre-kamera til højre øjes billede, som lægges sammen til ét billede. Instruktør Miehe-Renardt fik idéen til 3D-elementet efter at have oplevet selvsamme teknik under Filmfestivalen i Cannes i maj 1999.

3D-effekten kaldes for Pulfrich-effekten efter den tyske fysiker Carl Pulfrich, som først beskrev fænomenet i 1922.

Musik 
Musikken til Pyrus i Alletiders Eventyr blev komponeret af Jan Rørdam med sangtekster af Miehe-Renard. Titelsangen blev sunget af Christina Ibsen Meyer. Sangene blev udgivet på CD i 2000 og i en ny udgave i forbindelse med genudsendelsen i 2010.

Den oprindelige udgave fra 2000 indeholder desuden sangene fra spillefilmen Pyrus på pletten som bonusnumre.

Soundtracket fra julekalenderen vandt en Danish Music Award i 2001 for "Årets Bedste Børneudgivelse".

Referencer

Eksterne henvisninger 
 

TV2 familie-julekalendere
Julekalendere
Alletiders Eventyr
Børneserier fra Danmark
Danske tv-serier fra 2000'erne